LV Eiropas Savienības Oficiālais Vēstnesis C 286/18

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2011/C 286/08

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“TOMATE LA CAÑADA”

EK Nr: ES-PGI-0005-0664-04.12.2007

AĢIN ( X ) ACVN ( )

1. Nosaukums:

“Tomate La Cañada”

2. Dalībvalsts vai trešā valsts:

Spānija

3. Lauksaimniecības produkta vai pārtikas produkta apraksts:

3.1. Produkta veids:

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

Tirdzniecībā piedāvā šādu veidu tomātu (Lycopersicon esculentum Mill) augļus: “Redondo Liso” (apaļš un gluds), “Asurcado” (rievots), “Oblongo o alargado” (garenisks vai pagarināts) un “Tomate cereza” (ķiršu tomāts).

— “Redondo Liso”: tam ir koša un ļoti tumša krāsa, ar spilgti zaļu kātiņu un izcilu krāsu pāreju.

— “Tomato Cereza” (ieskaitot kokteiļa tomātus): šā veida augļus raksturo to garša, cukura saturs un izturība pret plaisāšanu. Tie aug garos un sazarotos ķekaros.

— “Asurcado”: augļi ir rievoti, vienādi, tumšā krāsā, ar ļoti koši zaļu kātiņu un izcilu garšu.

— “Oblongo o Alargado”: augļi ir vienādi, ovālas formas, stingri un ar izcilu garšu; no citiem veidiem tie atšķiras ar to, ka garša nav tik skāba un tie aug vēdekļa formas ķekaros.

“Tomate La Cañada” četru tirdzniecībā pieejamo veidu augļu fizikāli ķīmiskās un organoleptiskās īpašības ir šādas:

— likopēna saturs ir no 10,8 līdz 44 mg/100 g,

— C vitamīna saturs ir no 62 līdz 195 mg/100 g svaiga produkta svara,

— L (krāsas spilgtums) no 38 līdz 49,

— krāsas diapazons pēc krāsu diagrammas – no 2 līdz 11.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Nav attiecināms.

3.6. Īpaši noteikumi griešanai, rīvēšanai, iepakošanai u. c.:

Nav attiecināms.

3.7. Īpaši noteikumi marķēšanai:

Uz visa veida iepakojumiem, kuros tiek pārvadāti tomāti, kas apzīmēti ar šo aizsargāto ģeogrāfiskās izcelsmes norādi, ir jāizvieto marķējumi, kuri ir numurēti un kurus izsniedz regulatīvā padome, un uz kuriem obligāti ir jābūt norādei aizsargāta ģeogrāfiskās izcelsmes norāde “Tomate La Cañada”, kā arī AĢIN logotipam “Tomate La Cañada”.

4. Precīza ģeogrāfiskā apgabala definīcija;

Ar aizsargāto ģeogrāfiskās izcelsmes norādi “Tomate La Cañada” apzīmēto tomātu ražošanas ģeogrāfisko apgabalu veido teritorijas, kas atrodas uz hidroģeoloģiskajām vienībām 06.11 (Campo de Níjar) un 06.12 (Andarax-Almería), kuras atbilst Campo de Níjar un Bajo Andarax komarkai Almería provincē (Spānijā). Abas šīs vienības veido ūdens nesējslāņi, kas rada problēmas saistībā ar augsnes sasāļošanos un kam raksturīga nātrija hlorīda klātbūtne. Sasāļojas arī lauksaimniecības zemes, kuras tiek apūdeņotas ar ūdeni no ūdens nesējslāņiem; tādējādi noteiktā apgabala specifika ietekmē produkta specifiskās īpašības.

Šī daudzstūra veida zemes platība, ko veido šīs divas hidroģeoloģiskās vienības, kopumā aizņem 901 km2 lielu teritoriju.

Noteikto apgabalu, kas atrodas Spānijas dienvidaustrumos, Almería provincē (Spānija), ziemeļos ieskauj plašas kalnu grēdas (Sierra Nevada un Sierra de Los Filabres), vairāk uz dienvidiem – Sierra Alhamilla un Sierra Cabrera, bet rietumos – Sierra de Gador. Dienvidos un austrumos tas robežojas ar Vidusjūru.

Ražošanas apgabalā ietilps 22 municipalitātes, no kurām dažas tikai daļēji: Almería, Huercal de Almería, Pechina, Viator, Gador, Benahadux, Rioja, Santa Fe de Mondujar, Santa Cruz de Marchena, Alsodux, Alhabia, Huécija, Instinción, Illar, Alboloduy, Bentarique, Terque, Alhama de Almería, Níjar y Carboneras, Lucainena de la Torres un Sorbas.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Augsnes. Līdzenajos apgabalos, kas plešas no upes Andarax-Almería līdzenuma līdz Níjar laukiem, augsnes veido aluviālās sanesas. Citur pārsvarā ir smilšu kāpas un smilšainas augsnes, ko veido 95 % smilšu.

Tās ir dziļas augsnes, kuras galvenokārt veidojušās no kaļķakmens, parasti mazauglīgas un pakļautas intensīviem erozijas procesiem.

Noteiktā ģeogrāfiskā apgabala augsnes ir sāļas lielākoties tādēļ, ka to apūdeņošanai izmanto sāļiem bagātus ūdeņus, kas ņemti no hidroģeoloģiskajām vienībām 06.11 un 06.12, kurām raksturīga nātrija hlorīda klātbūtne. Abu grupu augsnes, kas dominē šajā apgabalā, ir sāļainas kaļķu un gleja augsnes (augsnes ir ļoti sāļas) un cilvēka darbības rezultātā veidojušās augsnes, kas veidojušies, uzkrājoties sāļiem, arī rada būtisku sāļumu; augsnes, kurās audzē “Tomate La Cañada” atbilst sāls–nātrija tipa augsnēm.

Tādēļ jānorāda, ka noteiktā ģeogrāfiskā apgabala lauksaimniecības zemēm ir augsta elektrovadītspēja, kas liecina par paaugstinātu sāļumu lielākajai daļai šā apvidus augšņu apmaiņas hlora un nātrija paaugstinātā satura dēļ. Tomāti, uz kuriem attiecas aizsargātā ģeogrāfiskās izcelsmes norāde, ir jāaudzē augsnēs, kuru īpatnējā elektrovadītspēja ir vienāda vai augstāka par 4,5 dS/m un pH ir zemāks par 8,5.

Attiecībā uz apmaiņas nātrija saturu jākonstatē, ka “Tomate La Cañada” audzē augsnēs, kuru sastāvā ir augstāks apmaiņas nātrija saturs (nātrija-sāls augsnes) nekā citos tomātu audzēšanas apvidos. Patiesībā zemēs, kurās audzē “Tomate La Cañada”, apmaiņas nātrija saturs ir lielāks par 15 %, bet citās lauksaimniecības zemēs tas ir zemāks, reizēm pat par 50 %, kā tas ir Poniente Almeriense gadījumā.

Ūdeņi. Ūdeņi, ko “Tomate La Cañada” audzēšanas saimniecības izmanto tomātu stādījumu apūdeņošanai, tiek iegūti vienīgi hidroģeoloģiskajās vienībās 06.11 un 06.12. Tie satur nātrija hlorīdus, tajos ir liels jonu saturs un tiem ir augsta elektrovadītspēja. Apūdeņošanas ūdeņos dominējošie joni ir nātrijs, hlorīdi, sulfāti un kalcijs, Cl– un Na+ sasniedz koncentrāciju, kas var būt attiecīgi par 40 % un 35 % augstāka nekā apūdeņošanai izmantojamos ūdeņos lauksaimniecības zemēs citos apgabalos.

Apūdeņošanas ūdenim, kuru izmanto “Tomate La Cañada” audzēšanai, ir paaugstināta elektrovadītspēja, sasniedzot vērtības, kas ir par 70 % augstākas nekā citos lauksaimniecības apgabalos. Arī absorbēto nātrija katjonu daudzums šajos ūdeņos ir aptuveni četras reizes lielāks nekā tajā ūdenī , kuru izmanto citos reģionos; ar to izskaidrojams arī lielāks apmaiņas nātrija saturs augsnēs, kurās audzē “Tomate La Cañada”.

To ūdeņu īpatnējās elektrovadītspējas minimālajai vērtībai, kurus noteiktajā ģeogrāfiskajā apgabalā izmanto AĢIN “Tomate La Cañada” stādījumu apūdeņošanai, ir jābūt 2,5 dS/m (ūdens, kas jau uzskatāms par pietiekami sāļu un kas stipri samazina ražu).

Klimats un orogrāfija: kopumā noteiktais ģeogrāfiskais apgabals atrodas zonā, kas klimatiskā ziņā ir uzskatāma par sausu (izohiēta no 3 līdz 6) un samērā tuksnesīgu; tas Eiropas vissausākais apvidus, kurā nemēdz būt sals, un nokrišņu daudzums tajā ir tik niecīgs, ka to varētu dēvēt par sausu tuksnesi.

Šo sausumu raksturo nelielais nokrišņu daudzums – gada vidējais nokrišņu daudzums ir no 200 līdz 400 mm –, gada vidējā temperatūra no 16,8 līdz 18,3 °C un tādas gaisa īpašības, kas stipri veicina iztvaikojamību.

Nokrišņi ir lietusgāžu veidā un neregulāri – katru mēnesi un katru gadu atšķirīgi. Šie dabas apstākļi, ko papildina apgabala hidroģeoloģiskās īpašības, izskaidro to, kādēļ trūkst virszemes ūdeņu, tādēļ neizbēgami ir jāizmanto pazemes ūdens resursi.

Šī augstā gada vidējā temperatūrā līdz ar nelielo gada vidējo nokrišņu daudzumu nodrošina būtiskus iztvaikošanas procesus un vāju drenāžu, kas ļauj šķīstošajiem sāļiem saglabāties augsnē un paaugstināt tās elektrovadītspēju.

Apgabala klimatiskās īpašības daļēji nosaka vispārējā gaisa masu kustība, kura veido pussalas klimatu, taču noteicoša nozīme ir apgabala izvietojumam Spānijas teritorijas dienvidaustrumu nomalē, vistālāk no gaisa masu plūsmām, kuras veicina pussalas klimata veidošanos, un stiprajai ietekmei, ko rada Āfrikas lielais tuksnesis.

Turklāt sava nozīme ir arī gan vietējiem reljefa apstākļiem – attiecīgo apgabalu ziemeļos ieskauj ievērojamas kalnu grēdas, tādas kā Sierra Nevada un Sierra de Los Filabres, nedaudz uz dienvidiem – Sierra Alhamilla un Sierra Cabrera, bet rietumos – Sierra de Gador, kas apgabalu pasargā no ziemeļu gaisa masu ietekmes un rietumu un ziemeļu vējiem, gan arī Vidusjūras tuvumam apgabala dienvidu un austrumu pusē.

Šāds aizvējš attiecībā pret ziemeļu gaisa masām līdztekus ģeogrāfiskajam platumam un Vidusjūras ietekmei ir galvenie faktori, kas reģionā rada īpašus apstākļus siltuma režīma ziņā. Gada vidējais relatīvais mitrums ir 73 %, un mitruma daudzums visa gada garumā ir ļoti vienmērīgs. Šādi apstākļi ne vienmēr rada kondensāciju, tāpēc apgabalam ir raksturīgs neliels miglainu dienu skaits.

Tiešā saules starojuma ietekme. Noteiktajā ģeogrāfiskajā apgabalā ir vislielākais gada vidējais saulaino dienu skaits – vidēji 3 040 tiešās saules gaismas stundu – un vismazākā mākoņainība Spānijā ar vidēji 35 mākoņainām dienām gadā. Gada vidējā starojuma intensitāte ziemas siltumnīcās ir 137,58 W/m2.

5.2. Produkta specifika:

Tomātu krāsas spilgtums (L): Saskaņā ar krāsu gammu pēc Hantera mērinstrumentu, kurā tiek izmantoti parametri L, a un b, kas veido trīsstūrveida krāsu telpu trijās dimensijās, pamatojoties uz teoriju par krāsu pretstatiem, “Tomate La Cañada” L (spilgtuma) vērtība ir augstāka par vērtībām no 25 līdz 28, kādas tomātiem ir visbiežāk.

Tomāts “Redondo Liso”: L no 42 līdz 46,5 (novāc, kad krāsas diapazons pēc krāsu diagrammas ir no 7 līdz 10).

Tomāts “Oblongo”: L no 42,3 līdz 45 (novāc, kad krāsas diapazons pēc krāsu diagrammas ir no 8 līdz 9).

Tomāts “Cereza”: L no 38 līdz 40 (novāc, kad krāsas diapazons pēc krāsu diagrammas ir no 10 līdz 11).

Tomate “Asurcado”: L no 45 līdz 49 (novāc, kad krāsas diapazons pēc krāsu diagrammas ir no 2 līdz 3).

Likopēna saturs: Likopēna saturs to veidu tomātos, kurus audzē noteiktajā ģeogrāfiskajā apgabalā, ir daudz augstāks par vērtībām, kas minētas literatūrā attiecībā uz šo pašu tirdzniecības nosaukumu tomātiem, kurus audzē citos ražošanas apgabalos:

tomātiem “Redondo Liso” – no 21 līdz 25,8 mg/100 g sausu augļu,

tomātiem “Oblongo” – no 10,8 līdz 13,2 mg/100 g sausu augļu,

tomātiem “Cereza” – no 31,6 līdz 38,4 mg/100 g sausu augļu,

tomatiem “Asurcado” – no 35,4 līdz 44 mg/100 g sausu augļu.

C vitamīna saturs: C vitamīna saturs to veidu tomātos, kurus audzē noteiktajā ģeogrāfiskajā apgabalā, ir daudz augstāks par vērtībām, kas minētas literatūrā attiecībā uz šo pašu tirdzniecības nosaukumu tomātiem, kurus audzē citos ražošanas apgabalos.

tomātiem “Redondo Liso” – no 153 līdz 195 mg/100 g svaiga produkta,

tomātiem “Oblongo” – no 142 līdz 186 mg/100 g svaiga produkta,

tomātiem “Cereza” – no 62 līdz 102 mg/100 g svaiga produkta,

tomatiem “Asurcado” – no 130 līdz 155 mg/100 g svaiga produkta.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Faktori, kas ietekmē “Tomate La Cañada” kvalitāti un specifiskās īpašības (augļu krāsas spilgtumu, C vitamīna saturu, likopēna saturu), ir apūdeņošanai izmantotie ūdeņi (nātrija hlorīdi un izcelsme vienīgi no Campo de Níjar un Andarax Almería hidroģeoloģiskajām vienībām) un augsne kā barības vielu avots (sālsūdeņu apūdeņota nātrija-sāls augsne), kā arī vides apstākļu faktori, kas raksturīgi ģeogrāfiskajam apgabalam (starojums, temperatūra un mitrums).

a) C vitamīns

Apūdeņošana ar sālsūdeņiem palielina C vitamīna saturu.

Tāpat arī apūdeņošanā izmantotā ūdens elektrovadītspēja, kas tieši saistīta ar sāļu koncentrāciju ūdenī, palielina C vitamīna saturu auglī.

Gaismas intensitāte noteiktajā ģeogrāfiskajā apgabalā, kurai tomātu stādi ir pakļauti pirms ražas novākšanas, arī ietekmē askorbīnskābes (C vitamīna) saturu gatavā auglī.

b) Likopēns

Apūdeņošana ar sālsūdeņiem palielina likopēna saturu. Tāpat arī apūdeņošanā izmantotā ūdens elektrovadītspēja, kas tieši saistīta ar sāļu koncentrāciju ūdenī, palielina likopēna saturu šo četru tirdzniecības nosaukumu tomātos. Temperatūra no 18 līdz 26 °C veicina likopēna un citu karotinoīdu sintēzi; tas, ka noteiktajā ģeogrāfiska apgabalā gada vidējā temperatūra ir 18 °C, atvieglo likopēna sintēzi; ar to izskaidrojams lielais likopēna saturs “Tomate La Cañada”.

Tāpat likopēna sintēzi un augsto līmeni “Tomate La Cañada” veicina arī ar sāls koncentrāciju saistītais osmotiskais spiediens, kas savukārt saistīts ar tomātu audzēšanā izmantojamo augšņu augsto elektrovadītspēju.

c) Tomāta augļa krāsas spilgtums (L)

Krāsas spilgtuma (L) vērtības pēc krāsu diagrammas saskaņā ar Hantera mērinstrumentu ir atkarīgas no starojuma intensitātes, temperatūras, kā arī no sālsūdeņu izmantošanas un augšņu sāļuma pakāpes.

Tādēļ apūdeņošana ar sālsūdeņiem, kā arī audzēšana sāļās augsnēs uzlabo L parametra vērtības auglī.

Cl– joni ir tie, kas vienādā koncentrācijā visvairāk veicina elektrovadītspēju; tiem seko Ca2+ un Na+. Ar to izskaidrojama “Tomate La Cañada” audzēšanā izmantojamo augšņu augstā elektrovadītspēja, jo citos apgabalos Cl– un Na+ koncentrācija ir ievērojami zemāka.

Lai tomāta stāds pilnvērtīgi attīstītos un auglis iegūtu vienmērīgu nokrāsu, tomātam ir nepieciešama intensīva starojuma un saules iedarbība ar 8 līdz 16 stundām saules gaismas dienā. Lielais starojuma daudzums ietekmē ziedēšanas un apaugļošanas procesu, auga veģetatīvo attīstību un uzlabo ūdens un barības vielu uzsūkšanos, un, visbeidzot, ražīgumu.

Tas, ka “Tomate La Cañada” audzē Eiropas daļā, kurā ir vislielākais saulaino stundu skaits, ļauj tomātam, kuru audzē noteiktā ģeogrāfiskajā apgabalā, optimālo nokrāsu iegūt ziemas mēnešu laikā.

Siltumnīcas tos pasargā no pārmērīga gaismas daudzuma pavasarī un vasarā. Lai notiktu fotosintēze, hloroplasti, kuri nekavējoties reaģē uz saules enerģijas ietekmi, izvietojas perpendikulāri saules stariem.

Ja gaismas enerģija ir pārāk spēcīga (pavasarī un vasarā), siltumnīcas neļauj hloroplastiem izvietoties tā, lai stari uz tiem kristu slīpi – tas samazinātu gaismas iedarbību un ietekmētu augļu krāsojuma veidošanos un augļu nogatavošanos.

Tāpat būtiska ir arī gaisa temperatūras ietekme uz krāsu; tas, ka vidējā temperatūra noteiktajā ģeogrāfiskajā apgabalā ir no 16,8 līdz 18,3 °C, veicina labākas krāsas tomātu veidošanos.

Atsauce uz specifikāciju publikāciju:

(Regulas (EK) Nr. 510/2006 5. panta 7. punkts)

Visu produkta specifikācijas tekstu var aplūkot šādā adresē:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_tomate.pdf

vai arī tieši atverot Consejería de Agricultura y Pesca tīmekļa vietnes sākuma lapu (http://www.juntadeandalucia.es/agriculturaypesca/portal) un sekojot šādām norādēm: “Industrias Agroalimentarias”/“Calidad y Promoción”/“Denominaciones de Calidad”/“Frutas y Hortalizas”; specifikāciju var aplūkot zem attiecīgā kvalitātes apzīmējuma nosaukuma.

(1) OV L 93, 31.3.2006., 12. lpp.